«Осетие Ипщэ Республикэм и Тхылъ плъыжь»
Котляровхэ Мариерэ Викторрэ я тхылъ тедзапIэм дунейм къыщытехьащ «Осетие Ипщэ Республикэм и Тхылъ плъыжь» къыдэкIыгъуэр.
— Тхылъыр гъэхьэзырыным щIэныгъэлI зыбжанэ елэжьащ, абы къыхэкIыуи и фIагъкIэ дагъуэ хуэпщIыфынукъым. «ЩIыуэпсыр хъумэным хуэгъэпса къыдэкIыгъуэр и купщIэкIи, и мыхьэнэкIи зихуэдэ щымыIэ тхылъ телъыджэщ. Абы ихуа псэущхьэ, къэкIыгъэ лIэужьыгъуэхэр къэралым и нэIэм щIэту хъумэнымкIэ къыдэкIыгъуэм къалэнышхуэ игъэзэщIэнущ», — щыжиIащ тхылъым и пэублэ псалъэм Осетие Ипщэ Республикэм и Iэтащхьэ Бибилов Анатолий.
КъыдэкIыгъуэм ихуа тхыгъэхэр зэрызэхэтми абы и теплъэми егугъуащ. Къапщтэмэ, плъыфэ зэхуэмыдэхэр дахэу къызытещ тхылъымпIэ напэ Iувхэр къагъэсэбэпащ, къэкIыгъэхэмрэ псэущхьэхэмрэ я сурэту 100-м щIигъу итщ, къищынэмыщIауэ, Осетие Ипщэ Республикэм и щIыуэпсэм и теплъэ дахэхэр къыщыгъэлъэгъуащ. Тхылъым и жинтыр дыщэпскIэ гъэщIэрэщIащ.
Тхылъ плъыжьыр — ар къэрал дэфтэрщ, Осетие Ипщэ Республикэм куэдрэ ущыхуэмызэу, кIуэдыжынкIэ шынагъуэ зиIэхэу щыIэ къэкIыгъэхэмрэ псэущхьэхэмрэ къыщыгъэлъэгъуауэ. Апхуэдэу абы къыщыхьащ биологиемрэ экологиемкIэ щыIэ щхьэхуэныгъэ гъэщIэгъуэнхэр, щIыуэпсыр хъумэнымкIэ Iэмалхэр.
КъыдэкIыгъуэр къахуэщхьэпэнущ щIыуэпсыр хъумэнымкIэ щыIэ IуэхущIапIэхэм я IэщIагъэлIхэм, администрацэхэмрэ хабзэхъумэ IэнатIэхэмрэ я лэжьакIуэхэм, лъахэхутэхэм, биологхэм, зоологхэм, экологхэм, дыкъэзыухъуреихь дунейм и зэхэлъыкIэм дихьэх дэтхэнэ зыми.
Тхьэхущынэ Ланэ.
